寄杜仲觀
作者：賀鑄
朝代：宋

paragraphs: 中春雨收霽，與子登叢臺。
形勝宛然在，太行西北來。
無情百尺土，千載未摧頹。
四顧發悲嘯，淒風振頤頦。
淩高氣象變，似不容徘徊。
下出破禪剎，斷碑生紫苔。
嚴公賦懷古，復使後人哀。
西尋王氏園，一徑趨城隈。
老竹未萌筍，繁花如雪開。
惠然丘少年，逸躅欣攀陪。
小榭羅醼豆，開簾按俳詼。
招呼緲縹人，晚鏡催妝梅。
水調唱金縷，雲罍浮玉醅。
傾觴敢惜醉，忘著接䍦回。
明日遂分首，舊遊安在哉。
我爲東徐官，客鬢栖塵埃。
君調南康吏，江山役清才。
西風吹去雁，尺紙爲君裁。
我已困摧辱，壯心如溼灰。
行將隠名姓，采藥孫登嵬。
異日儻相過，衡門翦蒿萊。